Jeg magter simpelthen ikke mere. Som virksomhed bliver man kimet ned af telefonsælgere i tide og utide, og det er virkelig som om, der ikke længere er nogen form for filter når der skal sælges mobilabonnementer - man lyver mere eller mindre om alt, bare det kan give et salg.

Jeg har tidligere hoppet i fælden hos 3 (man kan finde min anmeldelse af DEN fiasko andetsteds på Trustpilot), og normalt er jeg meget skeptisk når der er endnu en mobilabonnements-sælger i røret - men denne gang lød det næsten for godt til at være sandt (hvilket set selvfølgelig også var).

Sælger lovede at:

1) 
Jeg ville få en iPhone SE til 1 kr. plus moms. 

Det løfte blev holdt - jeg modtog telefonen få dage senere (og den er efterfølgende blevet returneret i uåbnet emballage).

2) 
Jeg ville påbegynde min bindingsperiode på to år fra dags dato, også selvom min binding hos 3 (og dermed muligheden for at flytte nummeret til Telenor) først udløber om halvandet år. Jeg ville derfor i praksis have en meget kort bindingsperiode, og derfor ikke risikere noget hvis dækningen viste sig at være lige så elendig som 3’s dækning.

Det var løgn - bindingsperioden starter først den dag, nummeret flyttes, så jeg villle hænge på en eventuel elendig dækning i to år.

3) 
Dækningen på min hjemadresse ville være bedre end 3’s da Telenors antenne havde “bedre hertz end 3’s antenne”.

Udover at være noget vrøvl, er det også løgn - 3 har UTMS2100 på den nærmeste mast, mens Telenor har UTMS900 på den samme mast, så der er en rimelig sandsynlighed for, at den allerede ubrugelige dækning var blevet endnu ringere.

4)
Telefonen ville blive sendt til min privatadresse, da jeg i en periode ikke ville være på kontoret, fordi mine arbejdsopgaver var fordelt over Jylland og Fyn og startede meget tidligt på dagen.

Det viste sig at være være løgn - telefonen blev sendt til min firmaadresse og blev afleveret til en af de mange andre beboere i bygningen. Heldigvis var der tale om en ærlig person, men jeg kunne lige så vel have hængt på en regning for en telefon, jeg aldrig havde set skyggen af.

5)
Jeg ville få en ordrebekræftelse dagen efter vores samtale med de meget fordelagtige vilkår, han havde lovet mig, og den aftale som jeg egentlig bekræftede via Telenors hjemmeside skulle jeg bare se bort fra - der stod godt nok nogle langt højere priser og nogle helt andre vilkår, men vores aftale var den gældende.

Jaja - jeg ved det godt, jeg må jo være vanvittig naiv og tro på den slags. Det var selvfølgelig løgn, og der kom aldrig nogen ordrebekræftelse på de vilkår og priser, som jeg var blevet lovet. 

Det er nærmest tragisk, men på sin vis viste det sig at være en fordel med den manglende ordrebekræftigelse, for det betød at jeg kontaktede Telenor og fik stoppet aftalen før den overhovedet var kommet i gang.

Til gengæld har jeg så haft fornøjelsen af at returnere den telefon, der blev afleveret til en forkert person, og det vil i praksis sige, at det har kostet mig 160 kr. (pakken skal returneres til Sverige) at blive holdt for nar af en gennemført løgnagtig sælger fra Telenor.

Det er mig helt alvorligt en gåde, hvorfor man bliver ved med disse metoder, og for mit eget vedkommende blev dette dråben, der fik bægeret til at flyde over. Fra nu af bliver røret konsekvent lagt på i samme øjeblik, jeg konstaterer at der er tale om en sælger fra Telenor, og hvis de var det sidste mobilselskab i denne verden, ville jeg fremover kun være at træffe på fastnet.